29. ΑΝΑΓΚ.ΝΟΜΟΣ υπ’ αριθ. 710 της 8/8 Ιουν. 1948 Περί εισαγωγής εις την Δωδεκάνησον της Νομοθεσίας αρμοδιότητος Υπουργείου Γεωργίας. (Εκυρώθη δια του Ν.Δ. 1221/49 κατωτ. αριθ. 30). Άρθρον μόνον.-1.Εισάγονται εις την Δωδεκάνησον οι κάτωθι εν τη λοιπή Ελλάδι ισχύοντες Νόμοι αρμοδιότητος Υπουργείου Γεωργίας: 1)Άπασα η Νομοθεσία η αφορώσα εις την Δενδροκομίαν, Αμπελουργίαν, Οίνον, Ελαιοκομίαν, Έλαιον, Κορινθιακήν Σταφίδα, Σουλτανίναν, ποιοτικόν έλεγχον εξαγωγής νωπών καρπών, κηπευτικά φυτά, ανθοκομίαν, καπνόν, χημικά λιπάσματα, καταπολέμησιν ασθενειών και εντόμων των φυτών, μελισσοκομίαν, σηροτροφίαν και φυλλοξηρικήν άμυναν. 2)Άπασα η Νομοθεσία περί προωθήσεως της εντατικής καλλιεργείας και περί ρυθμίσεως ζητημάτων αφορώντων τα γεωργικά μηχανήματα και εργαλεία, περί οργανώσεως της σποροπαραγωγής βελτιωμένων σπόρων μικρών σιτηρών κτηνοτροφικών φυτών, οσπρίων κλπ., περί εφαρμογής ειδικού προγράμματος βελτιώσεως της σιτοπαραγωγής και καλλιτερεύσεως της αμειψισποράς, περί του τρόπου της διενεργείας ελέγχου των εν εμπορία σπόρων μικρών σιτηρών, κτηνοτροφικών φυτών και οσπρίων κλπ., περί του ειδικού Μεταλλίου γεωργικής αξίας, περί ορυζοκαλλιεργείας, περί χρηματοδοτήσεως της σποροπαραγωγής παρά του Κεντρικού Ταμείου Γεωργίας, Κτηνοτροφίας και Δασών, περί υπηρεσίας Μηχανικής Καλλιεργείας και απογραφής Γεωργικών Μηχανημάτων, περί πτυχίων χειριστών γεωργικών μηχανών, περί τρόπου λειτουργίας Σταθμού δοκιμών γεωργικών μηχανών και άπασα η Νομοθεσία η αφορώσα εις την παραγωγήν, συγκέντρωσιν, διάθεσιν και προστασίαν του προϊόντος του βάμβακος. 3)Άπασα η Νομοθεσία η διέπουσα τα των Γεωργικών Οργανισμών και Ιδρυμάτων, πλην της αφορώσης εις ειδικάς περιφερείας. 4)Άπασα η Νομοθεσία η αφορώσα εις την τεχνικήν και οικονομικήν Γεωργικήν έρευναν ως και εις την Γεωργικήν εκπαίδευσιν.  5)Άπασα η Νομοθεσία η αφορώσα εις την προστασίαν των εγχωρίων γεωργικών προϊόντων. (Αντί της σελ. 13(α) Σελ. 13(β) 311-049 Οργανισμός Υπουργείου Γεωργίας 16.Α.α.22-29 6)Άπασα η Δασική Νομοθεσία. 7)Άπασα η Εποικιστική Νομοθεσία ως και οι Νόμοι περί απαγορεύσεως δικαιοπραξιών επί ακινήτων. Η υπ’ αριθ. 33/1947 Προκήρυξις του Στρατιωτικού Διοικητού Δωδεκανήσου «περί αναγκαστικής μισθώσεως γαιών υπέρ ακτημόνων» διατηρείται εν ισχύϊ. Αι κατά το άρθρ. 5 αυτής προβλεπόμενοι Επιτροπαί μισθώσεως κτημάτων καταργούνται, της αρμοδιότητός των περιερχομένης εις τας κατά το άρθρ. 71 του Αγροτικού Κώδικος 2880/1941 Επιτροπάς Απαλλοτριώσεων.  8)Άπασα η Νομοθεσία η αφορώσα εις την πρόληψιν και καταστολήν των μεταδοτικών νοσημάτων των ζώων, εις την κτηνιατρικήν περίθαλψιν αυτών και εις τον έλεγχον προϊόντων ζωϊκής προελεύσεως. 9)Άπασα η Νομοθεσία περί προωθήσεως, αναπτύξεως και βελτιώσεως της Κτηνοτροφίας. 10)Άπασα η Νομοθεσία η αφορώσα εις τα έργα βελτιώσεων αρμοδιότητος Υπουργείου Γεωργίας και εις τους αναγκαστικούς συνεταιρισμούς εγγείων βελτιώσεων και  11)Άπασα η Νομοθεσία περί διοικήσεως και διαχειρίσεως αρδευτικών υδάτων. 2.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως, υποβληθήσεται δε προς κύρωσιν εις την Βουλήν, άμα τη επαναλήψει των εργασιών αυτής. 